Den amerikanske rigsrevision, Goverment Accountability Office (GAO), er ude med dårligt nyt i forhold til de kommende F-35-fly, som Danmark har bestilt.

Testen af softwaren til F-35 kommer angiveligt til at tage dobbelt så lang tid og koste tre gange mere end forventet. Det fremgår af den årlige F-35-statusrapport, som nytkampfly.dk har gennemgået.

Softwaren til F-35-flyene skulle allerede have været færdigudviklet og klar til at blive testet tilbage i februar 2016. Men for at US Air Force kunne erklære F-35 delvist operativ, var man været nødsaget til at bruge ressourcer på udbedre en række fejl på den tidligere software; Block 3i. Det har ført til, at den nye software, Block 3F, først kunne bruges knap 10 måneder senere end planlagt - i november 2016.

Tests først færdige i 2018

På programkontoret for F-35 forventer man kun, at projektet vil blive 5 måneder forsinket, og de derfor vil være færdige med at teste softwaren allerede i oktober 2017 og ikke i maj som planlagt.

Men spørger man GAO, er de noget mere skeptiske. Her regner man med et års forsinkelse, og derfor vil man først være færdig med at teste i maj 2018.

Hos GAO har de ikke tiltro til, at F-35-programmet ud af det blå kan teste softwaren hurtigere end tidligere.

Nytkampfly.dk bemærker, at der i statusrapporten står, at hvis de skal blive færdige til oktober med at teste, så kræver det, at de udfører 384 missionstests om måneden, hvilket de ikke tidligere har opnået. I rapporten fremgår det, at gennemsnittet indtil nu har været 220 tests om måneden.

Bliver tre gange så dyrt

Derudover tror rigsrevisionen heller ikke på økonomien i testprogrammet. F-35-programmet har estimeret 3,6 milliarder danske kroner til test af systemerne, men her peger rigsrevisionen på, at en mere sandsynlig pris ligger i nærheden af 11,5 milliarder danske kroner.

Det skal blandt andet ses i lyset af, at 3F-softwaren indeholder en lang række fejl, der ikke er blevet fikset, og derfor vil testfasen formentlig blive kompliceret af, at softwaren stadig udvikles.

Når testen af softwaren er færdig, vil man kunne påbegynde de operative tests samt evalueringsfasen. Hvis F-35-programmets egne udsagn holder stik, vil man derfor kunne starte de operative tests i februar 2018, hvorimod GAO forventer, at de operative tests først vil kunne udføres noget senere.

Og GAO's noget mere dystre forudsigelser bliver bakket op af Pentagons enhed for kontrol af udviklingsprojekter; Director of Test and Evaluation (DOT&E), der mener, at de operative tests først kan udføres sidst i 2018 eller i starten af 2019.

Målet er, at der skal sættes gang i fuld produktion af flyene i 2019, men det vil næppe ske, hvis de operative tests ikke er færdige på det tidspunkt, hvilket i sidste ende får betydning for de danske fly, der først er planlagt til at blive produceret, når alle tests er færdigudviklet.

Som nytkampfly.dk bemærker, så bliver spørgsmålet, om Danmark skal revurdere sin plan, fordi vi kan risikere at stå uden fly til internationale missioner i længere tid, end der på nuværende tidspunkt er kalkuleret med.